**PRAVILNIK STUDIJA**
-VODIČ ZA RODITELJE I DECU-

 Dobrodošli u naš studio – u našu baletsku porodicu! Naš rad sa decom temelji se na holističkom razumevanju deteta. To podrazumeva da uvažavamo životni kontekst dece koji oni sa sobom nose u studio i posmatrajući ih kao celovite ličnosti razvijamo program koji nije zasnovan samo na konstruisanju baletskog znanja, nego se prostor studija predstavlja kao mesto mogućnosti za različite doživljaje, susrete i učenje u najširem smislu. Zbog toga, član našeg studija nije samo dete, već cela porodica. Partnerski odnos sa roditeljima ključan je, sa jedne strane u našem razumevanju slike deteta, a sa druge radi kvalitetnijeg procesa integracije deteta, odnosno porodice u naš sistem rada. **Da bi se taj partnerski odnos ostvario neophodno je ovim pravilnikom razumeti koje su odgovornosti roditelja, a koje su obaveze deteta u baletskom studiju.**

**Odgovornosti roditelja**

1. **Dobra komunikacija kao preduslov za saradnju**
	1. U interesu svih, a pre svega deteta jeste da se potencijalne nedoumice, dileme, zabrinutosti kao i problemi pravovremeno adresiraju, radije u obliku prevencije nego u obliku već nastalog problema. **Potrebno je razgovor najaviti** kako bismo organizaciju u studiju van časova prilagodili tome. Imajući u vidu da je komunikacija putem telefona u nekim slučajevima praktičnije rešenje, iz iskustva, ipak biramo da se razgovori odvijaju uživo.
	2. Imajući to u vidu sve informacije možete saznati pre/posle časa prvenstveno sa oglasne table koju mi redovno ažuriramo, a Vi redovno pratite. Na taj način ulažemo svoje vreme tamo gde je potrebno – u rad sa decom, dok se časovi odvijaju neometano. Roditelje, čija deca sama dolaze na časove, savetujemo da ohrabruju decu u smeru pravovremenog prenošenja datih informacija ili instrukcija, kako se nesporazumi ne bi produbljivali, a samim tim došlo do potencijalne neprijatnosti sa obe strane. Takođe, većina odgovora na najčešća pitanja **se nalaze upravo u pravilniku**.
	3. Ako vaše dete ima neka posebna zdravstvena stanja, smetnje, bolesti i slično dužni ste da to prijavite zbog bezbednosti deteta u svakom mogućem smislu.
	4. Kako bi se komunikacija između učiteljice i deteta odvijala neometano **časovi baleta nisu javni, osim organizovanih javnih časova baleta**. Neki od razloga su i nepotrebna disperzija pažnje deteta - roditelj je poznat svom detetu ( ali je nepoznat ostaloj deci), pa nema samostalnosti u radu deteta usled afekcije i slično.
	5. **Uputite druge članove vaše porodice koji dovode decu o osnovnim pravilima studija kako bi saradnja i sa njima protekla na obostrano zadovoljstvo**. **Poseban zahtev ide u smeru naglašavanja učiteljici slučaju kada Vi ostavljate dete, a neka druga osoba ga preuzima (koja to do sada nije činila). Bezbednost dece je na prvom mestu.**
	6. Molimo za ulazak **samo jednog roditelja** kako bismo higijenu održavali na optimalnom nivou i ostavili dovoljno prostora za poštovanje privatnosti tokom razgovora.

1. **Najavljivanje izostanaka radi unapređenja kvaliteta rada**
	1. **Blagovremeno najavljivanje izostanaka je obavezno**, radi unapređenja kvaliteta časa spram broja dece. Ovo je odgovornost roditelja čije je dete deo bebić ili mlađe grupe. Izostanci se najavljuju isključivo svojoj učiteljici: Ana **0643327375**, Mila **0642752672** (sms, vajber, poziv). Roditelji čije je dete deo starije grupe imaju odgovornost da podstiču dete da **najavljivanje izostanaka obavlja samostalno, blagovremeno, putem zajedničke vajber grupe,** zbog razvijanja odgovornosti, samostalnosti, posvećenosti i kulture komunikacije.
	2. Rad studija nije vezan za školske raspuste, rekreativne nastave, odmore i slično, ali zbog velikog broja izostanaka članova oko novogodišnjih/božićnih, uskršnjih/prvomajskih praznika rad studija i raspored časova sklon je izmeni. Stoga zadržavamo pravo spajanja ili otkazivanja časova. U svim ostalim slučajevima časovi se u sezoni održavaju redovno i bez prekida. Sezona se završava krajem juna, sledi pauza u julu i avgustu kada nema časova, a nova sezona se otvara početkom septembra.
	3. Izostanak sa godišnjeg ili novogodišnjeg koncerta potrebno je najaviti **minimum mesec dana ranije zbog vremena koje je potrebne za unošenje izmena u koreografije i prostora za izradu dopunskih kostima.**
	4. Od predviđenih 8 časova mesečno, da bi boravak u studiju dobio okvir i smisao i svrhu, potrebno je posetiti **minimum pet do šest časova mesečno**.
2. **Baletska oprema i etika**
	1. Svlačionica je **jedino** mesto za presvlačenje dece. Samostalnost uz podršku je ključna odlika našeg studija stoga podstičemo i naše najmlađe članove da se preslvače sami. Roditelji mogu olakšati proces ne tako što to čine umesto dece, već preporučujemo da garderoba u kojoj deca dolaze bude što jednostavnija za manipulisanje (čičak umesto pertli, nitne umesto dugmića, unihop unapred obučen...).
	2. U baletsku salu ulazi se isključivo u obući predviđenoj za balet. U prostorijama studija postoje jasno ograničeni prostori u kojima se mogu članovi kretati u svakodnevnoj obući kako bismo higijenu održavali na optimalnom nivou. Molimo, poštujte to.
	3. Svako kašnjenje može rezultovati telesnim povredama na času, usled propuštanja zagrevanja. Preporučeno vreme dolaska je **15 – 20 minuta pre početka časa**. Voda se ne konzumira ni pre ni za vreme časa, već nakon časa - iz zdravstvenih razloga.
	4. Kosa mora biti uredno skupljena u baletsku punđu za svaki čas, što podrazumeva gumice u boji kose, bez pramenova i kose koja viri.
	Donji veš mora biti odgovarajuće boje ( beli ili boje kože) i kroja (koji ide uz ivicu trikoa, a „bokserice“ koje vire i vidljive su van trikoa - ne spadaju u baletsku kulturu).
	5. **Nakit bilo kakve vrste je zabranjen, velike šnale, kao i bombone, žvake u ustima, kao i mobilni telefon za vreme časa.**
	6. Dress code – obavezna baletska oprema za čas **koja se naručuje u studiju**:
		* Jedinstveni studijski triko **1.500rsd**
		* Unihop firme „Sosox“ – **500 rsd** (obavezan za balerine, a **baletske helanke crne boje - 1500 rsd su obavezne samo za baletske igrače)**
		* Baletanke **platnene** firme „Majstor Dane“– **2.200rsd** (obavezne za sve - boje kože za balerine, **crne boje za baletske igrače**)
		* Hiton (nije obavezan deo opreme) – **1.000 rsd**
		* **Baletski igrači umesto trikoa nose belu atlet majicu kratkih rukava.**
	7. Dress code – obavezna baletska oprema za čas **koja se samostalno nabavlja**:
		* Nec /mrežica/ za punđu (obavezna za mlađe i teen grupe dece)
		* Stežač/pojas oko struka – beli lastiš debiljine 3cm, prišiven na krajevima po obimu struka (obavezan za decu iz mlađih i teen grupa, ne i za bebiće)
		* Crne pamučne soknice /plitko sečene/ (obavezne za časove savremenog baleta teen grupe dece)
		* Špic patike firme „Grishko“ **isključivo uz pratnju i instrukcije baletskog pedagoga** (obavezne za teen grupe dece)
		* Odgovarajući donji veš (obavezan za sve), uključujuči i sportski topić sa bretelama boje kože ili crni (po potrebi za balerine iz teen grupa)

**Da biste izvršili porudžbinu kod učiteljice, potrebno je unapred pripremiti i ostaviti tačan iznos novca, a oprema će stići u periodu od sedam do deset dana od momenta plaćanja. Osnovnu opremu (triko, baletanke, čarape) je potrebno naručiti najkasnije 3 časa od momenta upisa.**

d. Da bi Vaše dete dobilo posebnu ulogu (solo, duo, trio) potrebno je da bude redovno, motivisano i posvećeno baletu. Posebne uloge ne naplaćujemo, ali ste u obavezi da svoje dete dovodite na sve privatne časove vikendom - redovno, bez izgovora i preskakanja. Trajanje posebne uloge dogovara se i mora se ispoštovati od strane soliste.

e. Kostimi kojima se deca predstavljaju na koncertu, nisu deo baletske opreme, naknadno se kupuju u studiju i traju cele sezone, prema naknadno utvrđenim cenama i obavezni su za svakog člana. Nakon dobijanja kostima – o njima brinite i čuvajte ih sa puno pažnje.

1. **Plaćanje**
	1. Članarinom plaćate članstvo u studiju, ne broj pohađanih časova (**na raspolaganju su besplatni dodatni i dopunski termini na našoj drugoj lokaciji**). Stoga, ne postoji opcija plaćanja članarine po terminima, osim u slučaju da ste pristupili članstvu sredinom ili krajem meseca. Tada plaćate samo časove koje ste pohađali, a sledećeg prvog u mesecu plaćate regularno za tekući mesec.
	2. Članarina se plaća između **prvog i petog u mesecu**, za tekući mesec, **osim ukoliko imamo (obavezni) dogovor koji to menja**. Svaki član dobija svoju člansku karticu radi obostrane kontrole plaćanja. Karticu ste u obavezi da nosite pri svakoj uplati članarine. **Pri uplati spremite tačan iznos novca.**
	3. Članarina iznosi **4.000 rsd**. Izuzetak su:
		* drugo dete iz iste porodice za koje se plaća uz **popust od 50%;**
		* članovi koji su bili odsutni tokom **celog** meseca imaju olakšicu u vidu **popusta od** **50%.**
	4. Pri iskazivanju interesovanja za studio – probni čas je besplatan. Pri *upisu* u studio – vrši se plaćanje članarine. Pri *ispisu* iz studija – **u obavezi ste da izmirite dugovanja za mesec u kojem se ispisujete i da ispis obavite uživo (kao što je to učinjeno pri upisu) uz, unapred najavljeni, razgovor sa pedagogom grupe.**

**Obaveze dece**

1. Na čas se dolazi barem 15 minuta ranije radi pripreme i zagrevanja. Ulazi se tiho i bez ometanja časa kako baletskih igrača tako i učiteljice. Presvlačenje se obavlja samostalno, a za decu koja ne idu u vrtić spremna je adekvatna podrška.
2. Ukoliko se dete oporavlja od neke fizičke povrede ili ima lakše zdravstvene tegobe poput glavobolje – **preporučuje se da ne propušta, već da posmatra čas**. Gledanjem i slušanjem se takođe - uči! Propuštanje časova dovodi do demoralisanja i snižavanja samopouzdanja i samim tim rezultira gubitkom volje za baletom zato je važno da **sve obaveze van studija budu prilagođene tako da ne isključuju jedna drugu**. Za decu iz starijih grupa **obavezno je javljanje izostanaka**, **kašnjenja, ispisa**, putem grupe i **praćenje važnih informacija i blagovremeno odgovaranje** na iste putem zajedničke vajber grupe sa pedagogom. Važno je redovno praćenje oglasne table i obaveštavanje roditelja o najnovijim informacijama.
3. Na samom času obavezno je **imati sa sobom svu baletsku opremu** u skladu sa uzrastom.
4. Poželjno je u što većoj meri iznositi pitanja, dileme, probleme, predloge, samostalno predlagati rešenja.
5. Ukoliko kod dece iz starijih grupa dolazi do učestalog nepoštovanja kodeksa i etike baletskog časa, to može rezultovati **udaljavanjem** sa časa, prvenstveno zbog sprečavanja ugrožavanja zdravlja deteta, a onda zbog sprečavanja nepoštovanja časa, saigrača i mentora.

**Metodika rada baletskog pedagoga**

 Sadržaji koji su predviđeni za časove stručno su selektovani, metodički obrađeni sa optimalnom individualizacijom i diferencijacijom u nastavi. U sadržaju se nalaze vežbe za štapom, parterne vežbe, posturalne vežbe, pozicije, figure, okreti, skokovi, elementi sportske i korektivne gimnastike, kombinacije i koreografije koje se žanrovski dotiču klasičnog, džez i savremenog baleta, čime se postiže sveobuhvatnost baletskog obrazovanja. Međutim, važno je razumeti da u našem studiju sadržaj nema primat nad ostalim aspektima nastave baleta. Kurikulum se kreira i u samoj praksi, kroz međudejstvo akcije i refleksije, planiranja i delovanja. Časovi predstavljaju interaktivan proces, u kome se neguje participacija dece i polazi se od njihovih potreba i interesovanja i radi se na osnaživanju dece kao ličnosti u celini.
 Produkt našeg zajedničkog truda predstavljamo kroz **dva koncerta (decembarski novogodišnji i junski godišnji) u našoj organizaciji** i javne nastupe gde smo počasni gosti, stoga učešće dece je očekivano, jer predstavlja krunu, vrednog, ali pre svega zajedničkog rada. Profesionalne fotografije i snimke nastupa i koncerata – ne naplaćujemo. Sav materijal dostupan je, u punom kvalitetu, na našoj Facebook stranici i na You Tube i Instagram profilu.
 Tim pedagoga baletskog studija „Pirouette“